**О Б Р А З Л О Ж Е Њ Е**

**I. Уставни основ**

Уставни основ за доношење овог закона садржан је у одредби члана 97. тачка 10. Устава Републике Србије према којој Република Србија уређује и обезбеђује, између осталог, систем у области културе.

**II. Разлози за доношење закона**

Предложеном изменом Закона о култури по којој се Стратегија развоја културе уместо на десет година, доноси на период од пет година, врши се усклађивање овог закона са Законом о планском систему Републике Србије („Службени гласник РС”, број 30/18), тачније речено, са чланом 11. став 3. овог закона у коме је утврђено да се стратегија по правилу усваја за период од пет до седам година, а остваривање њених циљева планира и прати посредством акционог плана за спровођење стратегије.

Поред тога, подсећамо да је ранијим изменама и допунама Закона о култури („Службени гласник РС”, број 47/21) утврђено да Стратегију развоја културе уместо Народне скупштине Републике Србије, доноси Влада. Сматрамо да је поред ове измене, потребно утврдити и да се стратегија уместо на десет година, доноси на пет година, јер је тако могуће утврдити правце развоја наше културе на начин да то буде одрживије и системски утемељеније, него што би то био случај са доношењем овог акта на период од десет година.

Одредбом члана 6. важећег Закона о култури утврђен је општи интерес у култури, који према тачки 13) наведеног члана Закона обухвата и програме и пројекте установа културе, удружења у култури и других субјеката у култури који својим квалитетом доприносе развоју културе и уметности.

Важећим чланом 21а Закона о култури предвиђено је да сходно члану 6. тачка 13. наведеног закона, Српска академија наука и уметности, Матица српска, Српска књижевна задруга, Културно-просветна заједница Србије, као и Задужбина Илије Коларца, Вукова задужбина и Задужбина Доситеј Обрадовић уживају посебну бригу. Наведеном законском одредбом издвојени су темељни и комплексни субјекти чији је допринос српској култури континуиран и оверен.

Полазећи од значаја који Свети манастир Хиландар и Задужбина Светог манастира Хиландара имају за културу, историју и традицију српског народа, предлаже се да статус из члана 21а Закона о култури добије и Задужбина Светог манастира Хиландара.

Свети манастир Хиландар од свог оснивања 1198. године непрекидно постоји као самоуправна монашка установа која представља јединствени центар српске духовности, културе, образовања и традиције, и представља непроцењиву вредност за српско културно и историјско наслеђе, и уписан је, заједно са целокупном баштином Свете Горе Атонске, у Листу светске културне и природне баштине Унеска.

Задужбина Светог манастира Хиландара је добротворна, културна и образовна установа чији је оснивач и власник Свети манастир Хиландар са Свете Горе у Хеленској Републици. Сведочење православних хришћанских вредности и одговорности за опште добро у савременом друштву и изазовима које оно намеће и брига о духовној, културној, уметничкој и историјској баштини Светог манастира Хиландара и Свете Горе и њеном представљању, улози и очувању у савременим околностима основне су мисије Задужбине Светог манастира Хиландара. Стога и ова задужбина треба да уђе у ред субјеката који уживају посебну бригу.

Сматрамо да у складу са чланом 6. став 2. и члана 49. став 1. тачка 4) Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика („Службени гласник РС”, број 8/19 – др. уредба) уз Предлог закона не треба да се приложи извештај о спроведеној анализи ефеката, с обзиром да се овим актом врши усклађивање са Законом о планском систему Републике Србије („Службени гласник РС”, број 30/18), тачније речено, са чланом 11. став 3. овог закона у коме је утврђено да се стратегија по правилу усваја за период од пет до седам година,. Напомињемо да приликом израде допуне Уредбе, нису спроведене консултације.

**III. Објашњење појединачних решења**

**Члан 1.** Одредбом члана 1. предвиђа се да се Стратегија развоја културе доноси на период од пет година.

**Члан 2.** Одредбом члана 2. предвиђа се да статус из члана 21а Закона о култури добије и Задужбина Светог манастира Хиландара.

**Члан 3.** Одредбом члана 3. предвиђа се ступање на снагу закона осмог дана од дана објављивања у „Службеном гласнику Републике Србије”.

**IV.** **Финансијска средства**

За спровођење овог акта средства су обезбеђена Законом о буџету Републике Србије за 2023. годину („Службени гласник РС”, број 138/22), на разделу 29 - Министарство културе, Функција 820 - Услуге културе , Глави 29.0 - Министарство културе, Програму 1202 - Унапређење система заштите културног наслеђа, П/А 0005 - Обнова и заштита Манастира Хиландар, апропријацији економске класификације 481 - Дотације невладиним организацијама, у износу од 13.000.000 динара. Средства за 2024. и 2025. годину биће планирана у процесу припреме буџета.